PLE พุ่ง 12 % แรงในรอบ 1 ปี 3 เดือน คาดเก็งกำไรหุ้นเล็ก-เทคนิคขาขึ้น
PLE พุ่ง 12 % แรงในรอบ 1 ปี 3 เดือน คาดเก็งกำไรหุ้นเล็ก-เทคนิคขาขึ้น โดย ณ เวลา 10.50 น. อยู่ที่ระดับ 1.57 บาท บวก 0.17 บาท หรือ 12.14% ด้วยมูลค่าซื้อขาย 344.37 ล้านบาท
8 ส.ค. 2560

ผู้สื่อข่าวรายงานว่า บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE ณ เวลา 10.50 น. อยู่ที่ระดับ 1.57 บาท บวก 0.17 บาท หรือ 12.14% ด้วยมูลค่าซื้อขาย 344.37 ล้านบาท ราคาหุ้นปรับตัวแรงในรอบ 1 ปี 3 เดือน โดยนับตั้งแต่หุ้นยืนอยู่ที่ระดับ 1.57 บาท เมื่อวันที่ 14 พ.ค. 59

บล.ธนชาต ระบุว่า ราคาหุ้น PLE ปรับตัวขึ้นแรง คาดว่าจะเป็นการขึ้นตามสัญญาณทางเทคนิคที่แสดงสัญญาณซื้อ แต่ก็มองว่าราคาหุ้นขึ้นแรงไปแล้ว โดยเช้านี้ทะลุแนวต้านที่ให้ไว้ 1.57 บาท ขึ้นไป จนมีแนวต้านถัดไปที่ 1.70-1.83 บาท ส่วนแนวรับให้ไว้ที่ 1.48 บาท
ทั้งนี้ ก่อนหน้านี้ PLE มีข่าวดีเรื่องผลการประมูลงานจ้างก่อสร้างอาคารเทียบเครื่องบินรอง (อาคารแซทเทิลไลท์) หลังที่ 1 (ชั้น 2-4) และส่วนต่อเชื่อมอุโมงค์ด้านทิศใต้ (CC1/2) ในโครงการพัฒนาท่าอากาศยานสุวรรณภูมิ ระยะที่ 2 ปรากฎว่า กลุ่มกิจการร่วมค้า PCS ที่ประกอบด้วย บมจ.เพาเวอร์ไลน์ เอ็นจิเนียริ่ง (PLE) และบริษัท ไชน่า สเตท คอนสตรัคชั่น เอนยิเนียริ่ง (ประเทศไทย) จำกัด เป็นผู้เสนอราคาต่ำสุดที่ 1.42 หมื่นล้านบาท ต่ำกว่าราคากลางประมาณ 12% หรือประมาณเกือบ 2 พันล้านบาท จากที่กำหนดไว้ที่ 1.6 หมื่นล้านบาท ขณะเดียวกัน PLE เป็นแค่บริษัทขนาดเล็ก ๆ เมื่อมีข่าวดีเรื่องงานนี้ก็ทำให้มีการเข้ามาเล่นเก็งกำไรกันอย่างต่อเนื่อง